## La Generalitat obrirà el nou intercanviador autobús-metro de València Sud i recuperarà les freqüències de Metrovalencia el 18 de febrer

*** El conseller d’Infraestructures destaca que es fa un pas fonamental per a recuperar la mobilitat de València i l’àrea metropolitana
* Els autobusos procedents de Paiporta i Picanya enllaçaran amb la xarxa de metro a València Sud, els de Torrent a Safranar i els de Picassent i poblacions de la Ribera al costat de l’estació de Jesús
* Martínez Mus recorda que es continua treballant per a reprendre el servici entre Paiporta i Castelló abans de l’estiu**

El conseller de Medi Ambient, Infraestructures i Territori, Vicente Martínez Mus, ha anunciat que el nou intercanviador autobús-metro de València Sud entrarà en servici el pròxim 18 de febrer i que, eixe mateix dia, la xarxa de Metrovalencia recuperarà les freqüències de pas anteriors a les inundacions.

Amb l’obertura d’esta estació, els trens de les línies 1, 2 i 7 de Metrovalencia arribaran a esta estació, al mateix temps que els autobusos llançadora de Picanya i Paiporta accediran fins a l’aparcament de València Sud. Els viatgers accediran al metro a través d’una plataforma accessible, amb els elements propis d’una estació com ara línia de validació, megafonia, intèrfons, màquines d’autovenda de títols o teleindicadors.

La resta dels servicis d’autobús alternatius al servici de metro, posats en marxa per la Generalitat, es reorganitzen també eixe dia, de manera que els procedents de Torrent connectaran en l’estació de Safranar de Metrovalencia, i els de Picassent i la comarca de la Ribera enllaçaran, des d’un punt pròxim en l’avinguda de Giorgeta de València, amb l’estació de Jesús.

Martínez Mus ha destacat que “l’entrada en servici de València Sud suposa un pas fonamental per a recuperar la mobilitat en la capital i l’àrea metropolitana, sense oblidar que continuem treballant per a incorporar a la xarxa en servici de Metrovalencia el tram Paiporta-Castelló abans de l’estiu”.

El conseller ha fet estes declaracions després de realitzar un recorregut en proves entre les estacions de Safranar i València Sud per a comprovar la situació en la qual es troben les obres que s’executen per a renovar el conjunt de vies i condicionar la zona d’aparcament d’autobusos i vehicles privats.

“Des del passat 29 d’octubre, la Generalitat no ha deixat de treballar per a recuperar com més prompte millor la normalitat quant a la mobilitat i el transport públic: el 9 de novembre es va reposar el servici de tramvia, mentres de manera paral·lela s’activava una xarxa d’autobusos alternatius, el 3 de desembre el metro va tornar a circular en gran part de la seua xarxa i el pròxim 18 de febrer serem capaços d’arribar de nou a València Sud”, ha explicat el conseller.

Amb la incorporació al servici d’esta nova estació, Metrovalencia comptarà amb 127 estacions i parades operatives, a l’espera d’incorporar les 20 dels trams Paiporta-Castelló.

Fins al moment, FGV ha adjudicat un total de 38 contractes d’emergència per valor de 113 milions d’euros, IVA inclòs, amb la finalitat de reconstruir les instal·lacions i infraestructures danyades per les inundacions.

**Reconstrucció de València Sud**

Els treballs de renovació de València Sud compten amb un pressupost d’uns 20 milions d’euros i afecten huit vies destinades a la circulació de trens en servici i 20 més de caràcter auxiliar per a manteniment i accés als tallers. En total es renovaran 10.000 metres de vies.

També com a part d’esta actuació, es destinen 11 milions d’euros a les obres de reposició i reparació de les instal·lacions de seguretat ferroviària i les instal·lacions de protecció automàtica de trens en el tram Sant Isidre-Torrent.

El conseller ha destacat “el gran esforç econòmic, tècnic i humà que s’està duent a terme per a recuperar com més prompte millor el conjunt d’estes instal·lacions, així com la part de la xarxa que va vore’s especialment afectada el passat 29 d’octubre entre Paiporta i Castelló”.

De manera paral·lela, s’han adjudicat contractes per més de 23 milions d’euros per a la reconstrucció del conjunt d’instal·lacions que integren el complex de València Sud i que inclou oficines centrals, post de comandament, tallers i la resta dels edificis auxiliars. A més, FGV té previst condicionar l’estació de València Sud per a aconseguir que siga plenament accessible per a tots els usuaris.

Fecha: 11/02/2025